เล่นท่ายาก โมนิก้าและทีมงาน
*ตลาดหุ้นวันศุกร์ เจอแรงสกัดจากการขายของรายย่อยเนื้อๆ ทำให้แนวต้านเหนือ 1,310 จุดยังไม่ยอมให้ผ่านง่ายๆ คำถามคือเช้าวันนี้ วันชิวอิ้ด วันเที่ยวตรุษจีน ซึ่งหลายตลาดเอเชียยังหยุดทำการ จะมีแรงซื้อเข้ามาดันดัชนีไปเหนือ 1,310 จุดได้หรือไม่ หากวอลุ่มหดหาย
8 ก.พ. 2559

*ตลาดหุ้นวันศุกร์ เจอแรงสกัดจากการขายของรายย่อยเนื้อๆ ทำให้แนวต้านเหนือ 1,310 จุดยังไม่ยอมให้ผ่านง่ายๆ คำถามคือเช้าวันนี้ วันชิวอิ้ด วันเที่ยวตรุษจีน ซึ่งหลายตลาดเอเชียยังหยุดทำการ จะมีแรงซื้อเข้ามาดันดัชนีไปเหนือ 1,310 จุดได้หรือไม่ หากวอลุ่มหดหาย
*กลายเป็นประเด็น “เล่นท่ายาก“ขึ้นมาทันที เพราะดูตามเกมแล้ว ออกได้ 2 หน้า ด้านหนึ่งวอลุ่มน้อย ดันหุ้นง่าย อีกด้านหนึ่งขึ้นได้ก็ไม่แข็งแกร่ง เพราะตัวแปรนอกตลาดมีเยอะที่จะทำให้ไม่ไปต่อ โดยเฉพาะ bollinger band ที่ติดเพดานเต็มๆ เว้นเสียแต่ว่าจะย่อตัวลงไปแล้วดัชนีในสองวันนี้ไม่หลุดลงไปใต้ 1,300 จุด ความเป็นไปได้ที่จะผ่านแนวต้านฉลุยไปหาแนวต้านใหม่ 1,325 ก็ชิล ชิล
*อีกด้านหนึ่ง กรณีไม่มีแรงซื้อ เพราะคนซื้อพักตรุษจีนยาว จะเกิดอาการ “ติดเชื้อในกระแสโลหิต” หรือ “เอากางเกงในรัดคอตัวเองตาย” กลายเป็นแรงเทขายจนหลุดแนวรับ 1,300 ไปที่ใกล้ 1,290 จุด จะทำให้สถานะเปลี่ยนเป็นทิศทางขาลงสั้นๆ ทดสอบ 1,280 จุดอีกรอบว่ารับแกร่งแค่ไหน หากเอาอยู่จะเป็นภาวะไซด์เวย์อัพ แกว่งขึ้นช้าๆ ประเภท “3 วันดี 1 วันไมเกรน”… รอการเปลี่ยนทิศของตลาดหุ้นภายนอกชี้นำอีกที เพราะอาจจะหมดเทศกาลประกาศงบไปแล้ว
*สถานการณ์ยามนี้ หุ้นบลูชิพกลายเป็นหุ้นที่ไม่น่าเข้าเสี่ยง เมื่อเทียบกับหุ้นขนาดกลางและเล็กที่พื้นฐานดี  “โมนิก้า” ชำเลืองดูก็ยังมีที่ว่างให้เล่นอีกพอสมควร… จับตาหุ้นเป็นรายตัวเป็นดีกว่ายามนี้… ป๋าวอร์เรน บัฟเฟตต์ สอนเอาไว้
*เป็ดที่เป็นมากกว่าทำพะโล้อย่างหุ้น BRหลายวันนี้ สัญญาณดูดีใช่ย่อย ไม่ใช่เพราะหุ้นมาปิดที่ระดับ 7.30 บาท บวกไป 0.20 บาท หรือ 2.82% ด้วยมูลค่าซื้อขาย 83.37 ล้านบาท งานนี้นอกจากมีชื่อติดโผหุ้นเด่น รับเทรนด์ตรุษจีนไปแล้ว ก็ยังมีประเด็น M&amp;A ให้ได้ตามติดกันต่อแบบไม่ขาดสาย แว่วๆ มาว่าไม่เกินไตรมาสแรกปีนี้เตรียมเซ็นพาร์ตเนอร์จากอินโดนีเซีย แถมยังมีแผนเทคโอเวอร์กิจการทั้งในและต่างประเทศ ยิ่งมาดูตัวธุรกิจในไตรมาส 4 ยังอยู่ในระดับที่น่าพอใจ แม้จะมีได้แรงกดดันจากราคาที่ปรับตัวลง ส่วนกำไรปีนี้ยังเติบโตเป็นเลขสองหลัก “โมนิก้า” ดูแล้วแบบนี้เข้าตำราพื้นฐานดี…มีสตอรี่หนุนมากกว่าโดนัลด์ดั๊กค่ะ
*เกาะกระแสหุ้นกลุ่มสื่อฯกันต่อ หลังที่ประชุม กสทช. ไฟเขียวให้ผู้ประกอบการบางรายสามารถขอคืนใบอนุญาตทีวีดิจิตอลหากไม่สามารถประกอบกิจการต่อได้  “โมนิก้า” ดูเกมแล้ว แบบนี้เข้าทางสื่อรายใหญ่ที่เรตติ้งติดลมบนไปแล้วอย่าง WORK, RS, MONOเรียกว่านอนมา เขาเชื่อกันราคาหุ้น Outperform ตลาด… แปลว่าอะไรตีความเองนะคะ
*พูดถึงกลุ่มทีวีติจิตอลแล้ว MONO ดูโดดเด่นไม่น้อย ราคาปิดที่ 2.04 บาท บวก 0.05 บาท หรือ 2.51% ด้วยมูลค่าซื้อขาย 7.43 ล้านบาท หลังได้ผลดีไปเต็มๆ จากมาตรการช่วยเหลือทีวีติจิตอลก็ตั้งเป้าพลิกทำกำไรในปีนี้กันเลย แม้บริษัทจะยังมีต้นทุนที่สูง แต่ธุรกิจสื่อทีวีมีการลงทุนคอนเทนต์เป็นจำนวนมาก “โมนิก้า” ดูแล้วระยะยาวไม่น่าเป็นห่วงค่ะ …ห่วงเรื่องเดียว งานไออาร์ที่ค่อนข้างน่าล้มเหลว เหมือนไม่ใช่บริษัทมหาชนเลย…เป้าเรตติ้ง TOP3 กลุ่มทีวีติจิตอล ดูแล้วไม่ไกลเกินเอื้อม แถมราคาหุ้นยัง Laggard หุ้นสื่อทีวีตัวอื่นๆ เอ้า!… จะเก็บดีมั้ยเอ่ย???
*แวะมาที่ ABICOของค่ายจิราธิวัฒน์กันสักหน่อย หลังจากเป๋ยิ่งกว่าคนแฮงก์โอเวอร์เกินขนาด มาตั้งแต่ต้นปี จู่ๆ ไม่รู้ว่ากินยาผิดซองหรือยังไง วันศุกร์ลุกขึ้นมาบวกจนชนซิลลิ่ง 29.46% แถมวอลุ่มก็ไม่ใช่น้อยๆ แตะ 135.78 บ. แต่ใครที่เข้าตั้งแต่ราคาเกือบ 20 บ. ก็ยังต้องหนาวสะท้านอยู่บนดอยโน่นแหละ เพราะรอบนี้ที่เด้งขึ้นมาน่าจะแค่เก็งกำไรสั้นๆ นะสิ “โมนิก้า” หวังใจว่าแมงเม่าบางตัวจะคิดถึงกลยุทธ์เข้าเร็วออกเร็ว บ้างก็แล้วกันค่ะ
*ด้าน DNAลั่นวาจาเอาไว้ว่า “มีข่าวดีมาบอก” ก็จะเป็นเรื่องอะไรไปได้ล่ะเจ้าคะ ก็คุณๆ เค้ามีแผนล้างขาดทุนสะสมที่มีอยู่ “อื้อซ่า!” น่ะสิ  แถมป่าวประกาศจะล้างขาดทุนให้หมดภายใน 1-2 ปีนี้ ทั้งๆ ที่ “โมนิก้า” แค่อยากตั้งคำถามแทนนักลงทุนว่า เมื่อไหร่จะมีกำไรปกติซะทีล่ะเจ้าคะ…นักลงทุนนั่งตบยุงจนจะเป็นไข้เลือดออกขึ้นสมองแล้วววว
*มากันที่หุ้นเล็ก ACAPที่เห็นเงียบๆ แต่ขึ้นมา 3 วันแล้วนะจ๊ะเผื่อ ก.ล.ต.หรือใครๆ ยังไม่เห็น โดยวันศุกร์ราคาปิดที่ 15.90 บาท บวกไป 1.20 บาท หรือ  8.16% มูลค่าซื้อขาย 161.08 ล้านบาท ก็ครั้นจะให้มองไปถึงพื้นฐานก็ไม่กล้าฟันธงนะเจ้าคะว่าสวยหรูตามปากที่เขาว่าหรือเปล่า เห็นเปรยๆ ว่าไตรมาส 4/58 จะคัมแบ็กมามีกำไร แต่ดูกราฟเทคนิค ถือว่าใช่ย่อย เห็นพักฐานมาสักระยะนึง..ลางเนื้อชอบลางยาค่ะ
*หุ้นกลุ่มรับเหมาฯ หลังจากหมดเวลาพักฐานรอบล่าสุด ตอนนี้แรงเชียร์กลับมาอีกแล้ว…กู(อยู่)รูย้ำแล้วว่า ราคาปรับลดลงแรงตั้งแต่ปลายปี 58 เข้าเขตขายมากเกินจนสงบนิ่งแล้ว กำลังจะมีวี่แววทางบวกหนุนเนื่องเพราะการประมูลทั้งโครงสร้างพื้นฐานของรัฐบาล อย่างรถไฟรางคู่ มอเตอร์เวย์ และการขยายสนามบินสุวรรณภูมิ และการประมูลโรงไฟฟ้า 2 โรงขนาด 2600MW ของ EGATจะเป็นปัจจัยหนุนการปรับสูงขึ้นของกลุ่มรับเหมาฯ กันได้แล้วจ้า… สำคัญมือใครยาว สาวได้มากกว่ากัน เท่านั้นเอง
*หุ้นลูกดก CK ผู้รับเหมารายใหญ่ ยังมีโอกาสเสมอที่จะได้งานภาครัฐเพิ่ม แถมมีการกระจายการลงทุนในโครงสร้างพื้นฐาน และยังมี BEM, CKP, TTW ซึ่งช่วยลดความผันผวนของธุรกิจก่อสร้าง งานนี้ใครที่ชื่นชอบกลุ่มนี้อย่ารอช้าค่ะ เพราะทั้ง CK-CKP เมื่อวันศุกร์ที่ผ่านมากอดคอกันวิ่งแบบ 4×100 เลยทีเดียว โดยหุ้น CKมาปิดที่ 26.25 บวกไป 0.75 หรือ 2.94% ด้วยมูลค่าซื้อขาย 207.10 ลบ. ส่วน CKP มาปิดที่ 2.26 บาท บวกไป 0.16 บาท หรือ 7.62% ด้วยมูลค่าซื้อขาย 324.06 ลบ. ยังไงดูจากสัญญาณเทคนิคหุ้นแล้ว งานนี้ อูเซน โบลท์ ได้แขวนรองเท้าก็รอบนี้แหละค่ะ
*วันนี้วันเที่ยวของเทศกาลตรุษจีน นักลงทุน และแฟนข่าวหุ้นธุรกิจ คงจะมีบางส่วนเดินทางไปคืนความสุขให้ตนเองและครอบครัว…ขอให้เดินทางโดยสวัสดิภาพ และกลับมารับทราบข่าวดีว่าพอร์ตพองขึ้นเยอะ…โชคดีค่ะ ซิง เหนียน ไคว่ เล่อ